Un adolescent de 18 ani din judeţul Galaţi a ajuns, joi seară, în stare gravă la spital după ce i-a explodat în faţă un cazan de ţuică. Medicii spun că starea sa este critică.

Potrivit directorului Serviciului Judeţean de Ambulanţă Galaţi, dr. Mihai Polinschi, un tânăr de 18 ani din localitatea Tudor Vladimirescu, a fost rănit, suferind arsuri pe circa 50 la sută din suprafaţa corpului după ce i-a explodat în faţă un cazan de ţuică. Deflagraţia s-a produs în curtea casei sale, potrivit News.ro.

"În urma exploziei, tânărul a suferit arsuri grave, gradele 2 şi 3, pe 50% din suprafaţa corpului. A fost adus la Galaţi, la Spitalul de Urgenţă, în stare gravă. Prognosticul e rezervat", a declarat joi seară directorul Serviciului Judeţean de Ambulanţă Galaţi, dr. Mihai Polinschi.

Potrivit acestuia, este a doua persoană rănită în acest fel, în numai câteva zile.